**Likumprojekta „Grozījums likumā „Par sociālo drošību”**

**sākotnējās ietekmes novērtējuma ziņojums (anotācija)**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | | |
| 1. | | Pamatojums | | Likumprojekts „Grozījums likumā „Par sociālo drošību”” (turpmāk – likumprojekts) izstrādāts pēc Labklājības ministrijas (turpmāk – arī ministrija) iniciatīvas, lai nodrošinātu tiesisku pamatu Labklājības informācijas sistēmas (LabIS) izveidei un darbībai. | | | | | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ar likumu “Par sociālo drošību” (turpmāk – likums) Latvijā ir izveidota sociālās drošības sistēma, kuras mērķis ir pēc iespējas garantēt Latvijas iedzīvotājiem sociālo aizsardzību un vienlīdzīgas iespējas īstenot sociālās tiesības un savlaicīgi saņemt nepieciešamos sociālos pakalpojumus.  Sociālās tiesības šā likuma izpratnē ietver:  personas tiesības uz savas izglītības individuālu atbalstīšanu, ja personai pašai nav pieejami nepieciešamie līdzekļi;  tiesības saņemt bezmaksas konsultāciju, izvēloties izglītību un profesiju;  tiesības saņemt palīdzību piemērotas darbavietas atrašanā,  tiesības saņemt materiālu nodrošinājumu bezdarba vai darba devēja maksātnespējas gadījumā;  tiesības uz sociālo apdrošināšanu saskaņā ar likumu;  tiesības uz noteiktu profilaktiskas un ārstējošas veselības aprūpes minimumu, kas noteikts ar likumu;  sociālās garantijas ar īpašiem apstākļiem saistīta veselības zaudējuma gadījumā;  tiesības uz radušos izdevumu daļēju atlīdzību saistībā ar bērnu uzturēšanu saskaņā ar likumu**;**  tiesības uz pabalstu ar piemērota dzīvokļa nodrošināšanu saistīto izdevumu segšanai vai uz atvieglojumiem īres nomaksā saskaņā ar likumu;  bērniem un jauniešiem ir tiesības uz valsts atbalstu viņiem paredzēto pakalpojumu saņemšanā. Šiem pakalpojumiem jāveicina bērnu un jauniešu pilnveidošana un jāatbalsta audzināšana ģimenē;  personai, kura saviem spēkiem nespēj nodrošināt sevi vai pārvarēt īpašas dzīves grūtības un kura nesaņem ne no viena cita pietiekamu palīdzību, ir tiesības uz personisku un materiālu palīdzību, kas atbilst tās vajadzībām, dod iespēju pašpalīdzībai un veicina tās iesaistīšanos sabiedrības dzīvē;  personām ar invaliditāti neatkarīgi no invaliditātes cēloņa un personām ar ilgstošu vai pastāvīgu veselības zaudējumu ir tiesības uz palīdzību.  Atbilstoši likuma 1.panta ceturtai daļai sociālās tiesības īsteno saskaņā ar īpašiem likumiem, kuri nosaka šo tiesību saturu un īstenošanas kārtību. Savukārt šo sociālo tiesību īstenošanu veicina sociālie pakalpojumi, kas šā likuma izpratnē (13.panta pirmā daļa) ir pasākumi, kurus nodrošina valsts vai pašvaldība naudas vai mantisko pabalstu vai citu pakalpojumu veidā.  Līdz ar to no iepriekšminētā secināms, ka sociālās tiesības un ar to īstenošanu saistītais pakalpojumu klāsts aptver vairāku institūciju kompetenci. Šīm institūcijām kā sociālo pakalpojumu sniedzējām arlikuma 14.panta otro daļu ir uzlikts pienākums sadarboties ar citām institūcijām sociālo pakalpojumu saņēmēju interesēs, lai nodrošinātu atbalstu personas sociālo tiesību īstenošanā.  Ņemot vērā, ka likumi ir valsts politikas īstenošanas instruments katrā konkrētā jomā, tad secināms, ka sociālo pakalpojumu rašanās pamats un atbilstība personas sociālajām tiesībām ir atkarīga no valsts politikas (mērķiem, rīcības) konkrētajā sociālo tiesību jomā.  Attiecīgi Labklājības ministrijas kompetencē atbilstoši tās nolikumam ietilpst darba, sociālās aizsardzības, bērnu un ģimenes tiesību, kā arī personu ar invaliditāti vienlīdzīgu iespēju un dzimumu līdztiesības jomas, kuras tiek reglamentētas vairākos likumos un uz to pamata izdotajos Ministru kabineta noteikumos. Piemēram, sociālie pakalpojumi un sociālā palīdzība noteikti Sociālo pakalpojumu un sociālās palīdzības likumā, Invaliditātes likumā, Bērnu tiesību aizsardzības likumā, pensijas un pabalsti likumā „Par valsts sociālo apdrošināšanu”, likumā „Par valsts pensijām” un citos sociālās apdrošināšanas jomas likumos, valsts sociālie pabalsti – Valsts sociālo pabalstu likumā utt.  Likuma III nodaļā ir definēts sociālā pakalpojuma sniedzējs un noteikti sociālā pakalpojuma sniedzēja pienākumi, bet likumā nav noteikts, kā nodrošināt šo pakalpojumu un sociālo tiesību īstenošanas centralizētu monitoringu, lai iegūtu kvalitatīvu un ticamu, savstarpēji integrētu, administratīvajos datos balstītu statistiku, kas būtu izmantojama sociālās drošības sistēmas efektivitātes novērtēšanā un attīstības plānošanā.  Turklāt likumā lietotais sociālo pakalpojumu jēdziens saturiski nav identisks ar Sociālo pakalpojumu un sociālās palīdzības likumā lietoto sociālo pakalpojumu jēdzienu. Likumā lietotais jēdziens aptver plašāku sociālo pakalpojumu loku nekā Sociālo pakalpojumu un sociālās palīdzības likumā lietotais sociālo pakalpojumu jēdziens, kurš atbilstoši šī likuma 1.pantā formulētajam likuma mērķim aptver tikai sociālā darba, karitatīvā sociālā darba, sociālās aprūpes, sociālās rehabilitācijas, profesionālās rehabilitācijas pakalpojumus. Līdz ar to ministrijas pārziņā esošajā Valsts sociālās politikas monitoringa informācijas sistēmā (SPOLIS), kas izveidota pamatojoties uz Sociālo pakalpojumu un sociālās palīdzības likuma 14.pantu un Ministru kabineta 2014.gada 30.septembra noteikumiem Nr.587 „Valsts sociālās politikas monitoringa informācijas sistēmas noteikumi” atšķiras no LabIS, jo atbilstoši minēto noteikumu 3.punktam SPOLIS iekļauj tikai datus par sociālo pakalpojumu un sociālās palīdzības sniegšanu personām, kas tos pieprasījušas. Attiecīgi SPOLIS ir tikai daļa datu par ministrijas kompetencē esošajām jomām un likuma izpratnē sniegtajiem sociālajiem pakalpojumiem, un apkopotā informācija nav pietiekama ministrijas politikas plānošanai un veidošanai. Tāpat SPOLIS neapkopo informāciju, par to, kas notiek ar valsts vai pašvaldības sociālo pakalpojumu saņēmušo personu pēc tam, kad tā dažādu iemeslu dēļ sociālo pakalpojumu vairs nesaņem. Taču informācija par citiem sociālajiem pakalpojumiem, kurus persona saņem (piemēram, pensijas, citi sociālās apdrošināšanas pakalpojumi), ir citās informācijas sistēmās, kuru pārziņi ir gan ministrijas padotības iestādes, citas valsts institūcijas, kā arī privātpersonas, kuras uz deleģējuma līguma pamata veic valsts pārvaldes uzdevumus sociālajā jomā, piemēram, biedrība „Latvijas Neredzīgo biedrība”.  Lai gan ministrijas un tās padotības iestāžu pārziņā ir vairākas valsts informācijas sistēmas, kurās uzkrāti dati par atsevišķiem sociālajiem pakalpojumiem, tomēr tas nav pietiekami aktuālas situācijas novērtēšanā par personas sociālo tiesību īstenošanu un sociālo pakalpojumu efektivitāti. Tā kā likuma izpratnē sociālos pakalpojumus valstī sniedz arī virkne cituinstitūciju, arī tās atbilstoši kompetencei uzkrāj informāciju par sniegtajiem pakalpojumiem un veiktajām izmaksām savās informācijas sistēmās. Savukārt atsevišķi dati (datu kopas) šajās informācijas sistēmās ir ļoti noderīga papildinformācija ministrijai. Līdz ar to esošais visu sniegto sociālo pakalpojumu monitorings un nepieciešamās statistiskās informācijas sagatavošanas process ir darbietilpīgs, sarežģīts un nenotiek pietiekami efektīvi, kā arī ne vienmēr garantē aktuālās situācijas atspoguļojumu statistikas rādītājos. Ieteikumu esošās datu apkopošanas sistēmas pilnveidei ministrija ir saņēmusi arī no Pasaules Bankas, kura 2010.gada ziņojumā secina, ka, lai arī Labklājības ministrija ir stiprinājusi savu administratīvo datu apstrādes kapacitāti, dažādi naudas pabalsti labklājības sistēmā tiek administrēti dažādās datu bāzēs. **(*Ziņojums No. 56747-LV,*** *Latvija: no pārmērības līdz apdomībai. Valsts pārvaldes un sociālā sektora publisko izdevumu pārskats. II sējums: analītiskais ziņojums. Pieejams*  *[https://openknowledge.worldbank.org/bitstream/handle/10986/3009/](https://openknowledge.worldbank.org/bitstream/handle/10986/3009/567470v20ESW0P00disclosed0110280110.pdf?sequence=1).)*  *[567470v20ESW0P00disclosed0110280110.pdf?sequence=1)](https://openknowledge.worldbank.org/bitstream/handle/10986/3009/567470v20ESW0P00disclosed0110280110.pdf?sequence=1).)*[.](https://openknowledge.worldbank.org/bitstream/handle/10986/3009/567470v20ESW0P00disclosed0110280110.pdf?sequence=1).)  Atbilstoši Eiropas Savienības un Latvijas stratēģiskajos attīstības plānošanas dokumentos izvirzītajiem mērķiem un prioritārajiem rīcības virzieniem nabadzības un sociālās nevienlīdzības mazināšanas kontekstā viens no četriem ministrijas darba virzieniem ir nozares politikas plānošana un īstenošanas uzraudzība, kur galvenais uzdevums ir efektīvas, uz rezultātiem virzītas politikas plānošana un ieviešana ministrijas kompetences jomās.  Tā kā personām pieejamo sociālo pakalpojumu loks ir ļoti plašs, tas, kādus tieši sociālos pakalpojumus konkrēta persona ir tiesīga saņemt, ir atkarīgs no virknes personu raksturojošām pazīmēm, piemēram, vecuma, ienākumiem, ģimenes stāvokļa, veselības u.tml. Lai kvalitatīvi varētu izstrādāt Labklājības ministrijas kompetencē ietilpstošo valsts politiku sociālo pakalpojumu jomā (plānot pieprasījumu noteikt atbalstāmās personu grupas (piemēram, redzes invalīdi, daudzbērnu ģimenes, jaunieši bez darba pieredzes, nodarbinātie un bezdarbnieki vecumā 50+, bez vecāku gādības palikušie bērniu.tml.), ir nepieciešama aktuālā informācija, cik konkrēti šādu personu ir atbilstoši atlases kritērijiem. Iegūstot aktuālu statistiku, tiks pamatota tādas politikas izstrāde un īstenošana, kas vērsta uz personas sociālajām tiesībām atbilstošu un kvalitatīvu sociālo pakalpojumu saņemšanu ministrijas kompetencē ietilpstošajās jomās.  Ministrijas padotības iestāžu pārziņā ir šādas sistēmas: Nodarbinātības valsts aģentūrai – Bezdarbnieku uzskaites un vakanču reģistrācijas informācijas sistēma (BURVIS); Sociālās integrācijas valsts aģentūrai - Sociālās rehabilitācijas informācijas sistēma un Profesionālās rehabilitācijas informācijas sistēma; Valsts darba inspekcijai - Valsts darba inspekcijas informācijas sistēma; Valsts sociālās apdrošināšanas aģentūrai - Sociālās apdrošināšanas informācijas sistēmas (SAIS); Veselības un darbspēju ekspertīzes ārstu valsts komisijai – Invaliditātes informācijas sistēma (IIS); Valsts bērnu tiesību aizsardzības inspekcijai – Bāriņtiesu reģistrs, Audžuģimeņu reģistrs, Bāreņu apliecību reģistrs.  Minētais rada nepieciešamību pēc vienotas informācijas sistēmas izveides, kurā tiktu apkopota informācija gan no ministrijas, tās padotības iestāžu, kā arī no citu institūciju, kuru kompetencē esošās jomas atsevišķos jautājumos ir saistītas ar ministrijas kompetencē ietilpstošiem jautājumiem. Piemēram, lai iegūtu datus, vai personas ar invaliditāti ir pieteikušās un saņēmušas tehniskos palīglīdzekļus: dati par invaliditāti atrodami Veselības un darbspēju ekspertīzes ārstu valsts komisijas – Invaliditātes informācijas sistēmā, bet informāciju par saņemtajiem tehniskajiem palīglīdzekļiem var saņemt no VSIA „Nacionālais rehabilitācijas centrs “Vaivari””. Trūkstošo papildinformāciju politikas izstrādei un īstenošanai nav iespējams saņemt arī no Centrālās statistikas pārvaldes, jo dati tiek apkopoti statistikas pārskatu veidā, kas sniedz informāciju par tendencēm kādā jomā, piemēram par nodarbinātības sadalījumu pa vecuma grupām. Šajā gadījumā varētu iegūt informāciju par tendencēm nodarbinātības jautājumā riska grupai personām vecumā 50+ gadi, bet nebūs iespējams pārliecināties, vai šīs personas iesaistās vai ir iesaistījušās aktīvās nodarbinātības politikas pasākumos, un nebūs iespējams izvērtēt šo nodarbinātības pasākumu efektivitāti un nepieciešamību.  Ņemot vērā iepriekšminētos apstākļus un no likuma izrietošo uzdevumu, lai nodrošinātu personas sociālajām tiesībām atbilstošas un uz savlaicīgi pieejamu kvalitatīvu sociālo pakalpojumu saņemšanu vērstas valsts politikas izstrādi un īstenošanu Labklājības ministrijas kompetencē ietilpstošajās jomās, ministrija ir uzsākusi pilnveidot labklājības nozares informācijas sistēmas, kā arī veidot jaunu valsts informācijas sistēmu - LabIS, kurā paredzēts integrēt datus gan no visām ministrijas padotības iestāžu pārziņā esošajām informācijas sistēmām, gan no citu publisko personu un privātpersonu pārziņā esošiem datu avotiem, kuros ir nepieciešamā informācija sociālās politikas monitoringam un plānošanai, ar nepieciešamo informāciju šajā gadījumā saprotot atsevišķus personu raksturojošus rādītājus, nevis visu attiecīgajā informācijas sistēmā esošo informāciju par personu. Līdz ar to no citām informācijas sistēmām būs nepieciešama tikai tā informācija (rādītājs, parametrs), kura pietrūkst LabIS, lai datu krustošanas rezultātā iegūtu politikas plānošanai un īstenošanai trūkstošo informāciju.  Ministrijas un padotībā esošo iestāžu informācijas sistēmām, izņemot Valsts bērnu tiesību aizsardzības inspekcijas pārziņā esošās sistēmas, uzlabojumi tiek veikti Ministru kabineta 2010. gada 10. augusta noteikumos Nr. 766 „Noteikumi par darbības programmas „Infrastruktūra un pakalpojumi” papildinājuma 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases otro, trešo, ceturto un piekto kārtu” minēto aktivitāšu ietvaros atbilstoši Eiropas Reģionālās attīstības fonda (ERAF) otrās kārtas projektam Nr.3DP/3.2.2.1.1/12/IPIA/CFLA/001/001 „Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība”. Savukārt Eiropas Savienības fondu darbības programmas „Izaugsme un nodarbinātība” 9.3.1.specifiskā atbalsta mērķa “Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā” 9.3.1.2.pasākuma “Infrastruktūras attīstība funkcionēšanas novērtēšanas un asistīvo tehnoloģiju (tehnisko palīglīdzekļu) apmaiņas fonda izveidei” īstenošanas ietvaros tiks izstrādāta funkcionēšanas novērtēšanas informācijas sistēma, no kuras informāciju saņems LabIS. Minēto informācijas sistēmu pārvaldīs Nacionālais rehabilitācijas centrs „Vaivari”. Ar ERAF atbalstu jau izveidota SPOLIS (Ministru kabineta 2008.gada 21.jūlija noteikumos Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” paredzētais pirmās kārtas projekts Nr.3DP/3.2.2.1.1/09/IPIA/IUMEPLS/023 „Sociālās politikas monitoringa sistēmas pilnveide – SPP vienotās informācijas sistēmas izstrāde, ieviešana un e-pakalpojumu attīstīšana).  LabIS datu apstrāde notiks personu griezumā (ne statistikas rādītāju griezumā), lai varētu iegūt precīzus rādītājus, apvienojot datus no dažādām informācijas sistēmām. Attiecīgi LabIS ienākošie personas dati uzreiz tiks anonimizēti, aizvietojot personu identificējošo informāciju ar sistēmas piešķirto kodu, pie kura automātiski tiks piesaistīta informācija par saņemtajiem sociālajiem pakalpojumiem, statusa piešķiršanu u.tml. datiem no citām sistēmām, tādejādi paplašinot atlasei izmantojamo pazīmju loku. Līdz ar to LabIS mērķis nav analizēt identificējamu fizisku personu datus, bet gan analizēt noteiktiem kritērijiem atbilstošus anonimizētus datus. LabIS būs iespējams atlasīt iepriekš izvirzītiem kritērijiem atbilstošu subjektu sarakstu, bez iespējas identificēt konkrētas fiziskas personas. Šai atlasei vairs nav nepieciešami personas dati, bet ir sistēmas piešķirtais kods, ar kura palīdzību var atlasīt neidentificētu personu (subjektu) skaitu, kuras atbilst sistēmā ievadītajiem kritērijiem.  Personas datu aizsardzība ietilpst Satversmes 96.pantā noteikto cilvēka pamattiesību lokā, un šīs tiesības var ierobežot, ja ierobežojums ir noteikts ar likumu, tam ir leģitīms mērķis un tas ir samērīgs. LabIS gadījumā fizisko personu datu iegūšana būs noteikta likumā un tai ir leģitīms mērķis – valsts politikas izstrādāšana darba, sociālās aizsardzības, bērnu un ģimenes tiesību, kā arī personu ar invaliditāti vienlīdzīgu iespēju un dzimumu līdztiesības jomās, kas ir par pamatu personu pamattiesību ievērošanai, nodrošināšanai un aizsargāšanai.  LabIS izveidošana nodrošinās likumprojekta mērķa sasniegšanu, jo datu noliktavā integrējot personas līmeņa datus no dažādām informācijas sistēmām, būs iespējams veikt datu krustošanu, kas nodrošinās to, ka būs iespējams atlasīt datus par detalizētāka līmeņa iedzīvotāju grupām un tām izmaksātajiem pabalstiem un sniegtajiem pakalpojumiem, piemēram, iegūt datus par konkrēta vecuma grupas un dzimuma bezdarbniekiem ar invaliditāti, kas saņēmuši kāda konkrēta veida atbalstu no valsts sociālās palīdzības veidā, par citām specifiskām vai vienlaikus vairākiem sociālajiem riskiem pakļautām personu grupām). Detalizētākas statistikas pieejamība sniedz iespēju politikas izstrādes procesā izvērtēt konkrētām mērķa grupām pieejamo atbalsta mehānismu korelāciju un efektivitāti, kā arī plānot mērķētāku politiku.  Šobrīd šādi dati nav iegūstami, jo katrā no sistēmām un reģistriem tiek uzkrāti specifiski dati par noteiktas grupas un pazīmes personām un no iegūtās kopsavilkuma statistikas nav iespējams iegūt informāciju par tām personām, kas savukārt uzskaitītas arī citās informācijas sistēmās, kur dati tiek uzkrāti par citām grupām vai pazīmēm. Vairāku informācijas sistēmu savienošana un LabIS izveidošana sniedz iespēju racionāli izmantot izveidoto informācijas sistēmu resursus, veicot datu atkalizmantošanu.  Izvērtējot izvēlētā tiesiskā risinājuma alternatīvu – iegūt detalizētāku un salāgojamu statistiku atsevišķi katrā no informācijas sistēmām – var secināt, ka tā radītu nepieciešamību pilnveidot esošās sistēmas, kā arī radītu lieku administratīvo slogu institūcijām un noslodzi respondentiem, kuriem katrā no institūcijām atkārtoti tiktu uzdoti vieni un tie paši jautājumi. Tas būtu personu tiesībām un interesēm nelabvēlīgāks risinājums.  Vienlaikus ar LabIS izmantošanu būs iespēja novērst dubultuzskaiti un iegūt tādu statistiku, kādu izmanto un kādas apkopošanu iesaka OECD un Eurostat, piemēram, rādītājs: „Personu skaits, kas saņēmušas kādu no sociālajiem pabalstiem, pensijām vai sociālajiem pakalpojumiem” (t.sk. pēc pārskata periodā saņemto sociālo transfertu un pakalpojumu skaita un dalījumā pēc dzimuma, pa vecuma grupām, pēc atbalsta veida, pēc invaliditātes grupas u.tml).  Sabiedrības ieguvums no efektīvas valsts politikas darba, sociālās aizsardzības, bērnu un ģimenes tiesību, kā arī personu ar invaliditāti vienlīdzīgu iespēju un dzimumu līdztiesības jomās noteikti ir lielāks par indivīda tiesībām nodarīto kaitējumu. Turklāt LabIS nav tajā ielādējamo datu pirmavots, jo sistēmas mērķis nav fizisko personu personificētu datu izmantošana, glabāšana un citas ar datu apstrādi saistītas darbības, bet tikai datu saņemšana un to anonimizēšana. Citu valsts informācijas sistēmu pārziņi datus būs ieguvuši no fiziskajām personām savu normatīvajos aktos noteikto uzdevumu veikšanai, un LabIS fizisko personu privātums pēc būtības tiks ietekmēts minimāli. Vienlaikus tiek nodrošināta tādu datu aizsardzības principu ievērošana kā tiesiskums, minimalitāte un anonimitāte.  LabIS izstrāde atbalstīta Ministru kabineta 2011.gada 5.jūlija sēdē (prot.Nr.41 §45), atbalstot informatīvo ziņojumu "Par vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstības koncepciju". LabIS izstrāde notiek Eiropas Reģionālās attīstības fonda līdzfinansētā projekta Nr.3DP/3.2.2.1.1/12/IPIA/CFLA/001/001 „Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība” ietvaros un tai jānoslēdzas līdz 2015.gada beigām. Rezultātā taps datu noliktava – valsts informācijas sistēma LabIS, kurā ielādējot datus no vairākām informācijas sistēmām, būs iespējams izgūt vairākus simtus statistikas rādītāju pārskatu veidā, nodrošinot iespēju tos analizēt dinamikā. Ar Ministru kabineta 2015.gada 19.maija sēdes protokollēmumu Nr.25 §41, atbalstīts informatīvais ziņojums „Par vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstības koncepcijā ietvertās Labklājības informācijas sistēmas (LabIS) un Nodarbinātības valsts aģentūras Bezdarbnieku uzskaites un reģistrēto vakanču informācijas sistēmas (BURVIS) attīstību”, ar kuru tiek precizēts LabIS attīstības plāns.  LabIS ietvaros tiek veidota vide, kurā varēs integrēt fizisko personu datus tālākai to izmantošanai anonimizētā vai kopsavilkumu līmenī, tādejādi nodrošinot fizisko personu datu aizsardzības nosacījumus. Vienlaikus tiks nodrošināta jau esošo informācijas sistēmu datu atkalizmantošana integrētas statistikas izstrādei. LabIS kalpos kā palīglīdzeklis (tehnoloģisks rīks) kvalitatīvas, administratīvajos datu avotos balstītas, statistiskās informācijas ieguvei, kāda šobrīd sociālo pakalpojumu jomā Latvijā nav pieejama. Jāuzsver, ka šis rīks tiks izmantots tikai statistiskās informācijas ieguvei un analīzei, bet netiks izmantots pabalstu un pakalpojumu uzraudzībai un administrēšanai, jo tā tiek nodrošināta ar citu Labklājības ministrijas padotības iestāžu informācijas sistēmu palīdzību, no kurām dati tiks integrēti LabIS savietotas, integrētas kopsavilkuma statistikas iegūšanai.  Konkrēti datu veidi tiks noteikti Ministru kabineta noteikumos.  LabIS paredzēts saņemt informāciju gan no iepriekš minētajām ministrijas un tās padotības iestāžu informācijas sistēmām, gan no:   * biedrības „Latvijas Nedzirdīgo savienība” – Tehnisko palīglīdzekļu datu bāzes; Pakalpojumu uzskaites datu bāzes; * biedrības „Latvijas Neredzīgo biedrība” Tehnisko palīglīdzekļu datu bāzes; Sociālās rehabilitācijas datu bāzes; * VSIA „Nacionālais rehabilitācijas centrs “Vaivari”” – Tehnisko palīglīdzekļu datu bāzes.   Savukārt, no Izglītības un zinātnes ministrijas Valsts izglītības informācijas sistēmas (VIIS), Centrālās statistikas pārvaldes un Latvijas Brīvo arodbiedrību savienības dati tiks saņemti datņu veidā.  Tehnoloģiski LabIS tiks īstenota, izmantojot Valsts sociālās apdrošināšanas aģentūras datu noliktavas tehnisko bāzi, tai pievienojot papildu datu avotus un pārveidojot datu ielādes procesu. Informācija par personu, kas LabIS tiks saņemta no pirmavota, tiks anonimizēta (piešķirot attiecīgu kodu) un nodota rādītāju konsolidācijai ar citu LabIS ienākošo sistēmu datiem. LabIS izveidē un izmantošanā tiks ievērotas gan Valsts informācijas sistēmu likuma, gan Ministru kabineta noteikumos Nr.765 „Valsts informācijas sistēmu vispārējās drošības prasības” izvirzītās drošības prasības Valsts informācijas sistēmām.  Lai nodrošinātu tiesisku pamatu LabIS darbībai, nepieciešams izdarīt grozījumu likumā „Par sociālo drošību”, papildinot likuma III nodaļu ar 14.1pantu „Labklājības informācijas sistēma (LabIS)”. Šajā pantā paredzēts noteikt:  1) ka Labklājības informācijas sistēmas mērķis ir veidot statistiku, lai plānotu, izstrādātu un novērtētu valsts politiku sociālo pakalpojumu jomā, kas nodrošinātu savlaicīgi pieejamu, kvalitatīvu sociālo pakalpojumu sniegšanu. Informācijas sistēmas pārzinis ir Labklājības ministrija;  2) institūcijas, kurām ir tiesības apstrādāt informāciju LabIS saistībā ar sociālajiem pakalpojumiem;  3) deleģējumu Ministru kabinetam noteikt informācijas sistēmā iekļaujamos datus, to apjomu, datu apstrādes noteikumus un kārtību. | | | | |
| 3. | | Projekta izstrādē iesaistītās institūcijas | | Valsts sociālās apdrošināšanas aģentūra | | | | | |
| 4. | | Cita informācija | | Ietekme uz budžetu tiks atspoguļota uz likuma pamata izdoto Ministru kabineta noteikumu anotācijā. | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | LabIS lietotāji:  **Iekšējie tiešie** lietotāji:   1. Labklājības ministrijas darbinieki, kuri izmantos standarta pārskatus, kas tiks izgūti no LabIS ielādētajiem un anonimizētajiem datiem un LabIS informācijas dinamiskās analīzes iespējas. 2. VSAA darbinieki, kas informāciju gatavos atbilstoši specifiskiem informācijas pieprasījumiem. 3. Valsts darba inspekcijas darbinieki, kas izmantos dinamiskās analīzes iespējas.   Institūcijas, kuru informācijas sistēmas tiks savienotas ar LabIS (minētas gan tās informācijas sistēmas, no kurām tiks saņemti personas dati, gan tās - no kurām tikai statistikas pārskati) - Nodarbinātības valsts aģentūra, Sociālās integrācijas valsts aģentūra, Valsts darba inspekcija, VSAA, Veselības un darbspēju ekspertīzes ārstu valsts komisija, Valsts bērnu tiesību aizsardzības inspekcija, Latvijas Nedzirdīgo savienība, Latvijas Neredzīgo biedrība, VSIA „Nacionālais rehabilitācijas centrs “Vaivari””. Savukārt, no Izglītības un zinātnes ministrijas, Centrālās statistikas pārvaldes un Latvijas Brīvo arodbiedrību savienības dati tiks saņemti datņu veidā.  **Ārēji netiešie** datu lietotāji būs ministrijas mājas lapā no LabIS izgūto pārskatu datu lietotāji un personas, kurām tiks sagatavoti dati no LabIS pēc to pieprasījuma, piemēram, pašvaldības un Centrālā statistikas pārvalde. | | | | | |
| 2. | Tiesiskā regulējuma ietekme uz tautsaimniecību un administratīvo slogu | | | Likumprojekts nemaina personu tiesības un pienākumus, kā arī veicamās darbības.  Nepieciešamā informācija no valsts un citām informācijas sistēmām tiks iegūta ar automatizētu datu apmaiņu, neuzliekot darbiniekiem papildus administratīvo slogu. Darbinieki varēs turpināt pildīt savus darba pienākumus, kā līdz šim, t.i., strādāt ar iepriekš lietoto informācijas sistēmu un nedublēt datu ievadi.  Datu apmaiņas risinājuma izstrāde, kas nodrošinās datu saņemšanu no valsts informācijas sistēmām, tiek finansēta no ERAF projekta Nr.3DP/3.2.2.1.1/12/IPIA/CFLA/001 "Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība" budžeta, neradot papildu finanšu līdzekļu nepieciešamību. | | | | | |
| 3. | Administratīvo izmaksu monetārs novērtējums | | | Likumprojekts šo jomu neskar. | | | | | |
| 4. | Cita informācija | | | Nav. | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| **Rādītāji** | | | **2015. gads** | | | Turpmākie trīs gadi (*euro*) | | | |
| 2016. | 2017. | 2018. | |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | |
| 1 | | | 2 | 3 | | 4 | 5 | 6 | |
| 1. Budžeta ieņēmumi: | | | 225 060 | 0 | | 0 | 0 | 0 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | | LM apakšprogrammā 62.06.00 „Eiropas Reģionālās attīstības fonda (ERAF) īstenotie projekti labklājības nozarē (2007-2013)” 225 060 euro | 0 | | 0 | 0 | 0 | |
| 2. Budžeta izdevumi: | | | 225 060 | 0 | | 0 | 0 | 0 | |
| 2.1. valsts pamatbudžets | | | LM apakšprogrammā 62.06.00 „Eiropas Reģionālās attīstības fonda (ERAF) īstenotie projekti labklājības nozarē (2007-2013)” 225 060 *euro* | 0 | | 0 | 0 | 0 | |
| 3. Finansiālā ietekme: | | | 0 | 0 | | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas | | | Likumprojektā minētā LabIS tiek izstrādāta ERAF projekta Nr.3DP/3.2.2.1.1/12/IPIA/CFLA/001 "Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība" ietvaros, projekta kopējais finansējums plānots 3 522 187,73 euro apmērā, t.sk., LabIS izstrādes izmaksas plānotas 321 860 euro apmērā ( t.sk. izpilde 2014.gadā 96 800 euro un 2015.gadā plānotais finansējums 225 060 euro). LabIS plānots nodot ekspluatācijā līdz 2015.gada beigām. | | | | | | |
| 7. Cita informācija | | | Pēc projekta pilnīgas pabeigšanas, ja būs nepieciešami papildus līdzekļi ERAF projekta „Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība” ietvaros izstrādātās sistēmas uzturēšanai 2016.gadā, papildus finansējuma pieprasījumu Labklājības ministrija virzīs likumā par gadskārtējo valsts budžetu noteiktajā kārtībā.  Jautājums par papildu valsts budžeta līdzekļu piešķiršanu 2017.gadam un turpmākajiem gadiem sistēmas uzturēšanai tiks virzīts atbilstoši Ministru kabineta 2012.gada 11.novembra noteikumu Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 10.1.4. apakšpunktam un izskatīts Labklājības ministrijas pamatbudžeta bāzes 2017. – 2019.gadam sagatavošanas un izskatīšanas procesā. | | | | | | |
|  | | | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | | |
| 1. | Nepieciešamie saistītie tiesību aktu projekti | | | | Pamatojoties uz likumprojektā noteikto deleģējumu, jāizstrādā Ministru kabineta noteikumi par sistēmā LabIS apstrādājamo datu veidiem, apjomu, datu sniegšanas un apstrādes noteikumiem, kā arī datu apstrādes kārtību un datu subjektu un informācijas sistēmas lietotāju sadarbības kārtību. | | | | |
| 2. | Atbildīgā institūcija | | | | Šīs sadaļas 1.punktā minēto noteikumu projektu izstrādās Labklājības ministrija un tas tiks iesniegts izskatīšanai Ministru kabinetā pēc likumprojekta pieņemšanas Saeimā 2.lasījumā. | | | | |
| 3. | Cita informācija | | | | Nav | | | | |
|  | | | | | | | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, likumprojekts 2014.gada 24.novembrī bija ievietots Labklājības ministrijas mājas lapā. Termiņš priekšlikumu izteikšanai tika noteikts 2014.gada 8.decembris. |
| 2. | Sabiedrības līdzdalība projekta izstrādē | Ne līdz noteiktajam termiņam, ne likumprojekta saskaņošanas gaitā nav saņemts neviens sabiedrības priekšlikums |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Valsts sociālās apdrošināšanas aģentūra, Nodarbinātības valsts aģentūra, Sociālās integrācijas valsts aģentūra, Valsts darba inspekcija, Veselības un darbspēju ekspertīzes ārstu valsts komisija, Valsts bērnu tiesību aizsardzības inspekcija, Latvijas Nedzirdīgo savienība, Latvijas Neredzīgo biedrība, VSIA „Nacionālais rehabilitācijas centrs “Vaivari””, Izglītības un zinātnes ministrija, Centrālā statistikas pārvalde, Latvijas Brīvo arodbiedrību savienība. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta ieviešanai netiks paplašinātas iesaistīto institūciju funkcijas, kā arī netiks veidotas jaunas iestādes vai reorganizētas esošās. Informācijas apmaiņa tiks nodrošināta esošo funkciju ietvaros. |
| 3. | Cita informācija | Nav |

Labklājības ministra vietā

Ekonomikas ministre D. Reizniece - Ozola

30.07.2015. 9.40

3670

S.Ozola, 67021517

Sarmite.Ozola@lm.gov.lv

I.Barbare, 67021659

Inese.Barbare@lm.gov.lv

S.Siliņa, 67021598

Solveiga.Silina@lm.gov.lv